Ńdɔ a ngávəg Ndá, á ńtīē mɔŋɔlɔ mə́ mɔ́ ńtɛd, ǹsəŋ, ndá m̀bámáná ai mim̀fim míé, á ńtīē: mɔŋɔlɔ mə́ mɔ́ ńtɛd. 14Ndam asú Ndá ai ǹsəŋ, ḿfág yā ńtólē dzób: mɔŋɔlɔ mə́ mɔ́ ńtɛd. 15Ńdɔ a ngávəg ǹtíé, ḿfág ńsə̌ŋ yā mvús ai mim̀fǐm yā bisu bíé míḿfág mísə: mɔŋɔlɔ mə́ mɔ́ ńtɛd. Á ńnə̄m étēdē yā Hékal, mim̀bɛ́ sí yā átān, 16bitaŋan míḿbɛ́, bəwúndi bə́ ngás, mim̀fǐm yā mə̄búg mə́lɛ́, babi ai bitaŋan míḿbɛ́, bí ngábə́ m̀búdan ai məbam ai ńkɔ́dɔ̄ná ásə, a tíege á sí a kələ kwí á bəwúndi, bəwúndi bɔ̂ bə́ ngábə́ fə ḿbúdán. 17A tíege á mə̄nyíí a kələ kwí á Ndá étēde, ai átān fə dzam də́dā ai á ńsəŋ ai ḿfim ósə, ǹkɔ́dɔ̄ná, á ndá étē ai á ńsəŋ, bə́ ngákom afóla 18ású bəkerúbim ai məlén: alén dá á zāŋ bəkerúbim bə́bɛ̄; kerúbim ásə a ngábə́ bələ́ məsú mə́bɛ̄: 19asú mod á bəbəgə alén ḿfāg ḿbɔ̄g, asú émgbə́m á bəbəgə alén ḿfág ḿbɔ̄g, á Ndá ésə, ai ńkɔ́dɔ̄ná ásə. 20Bəkerúbim ai məlén bí ngábə́ ǹkaŋán á ḿfim, a tíege á sí a kələ kwí á ḿbɛ̄ á yób. 21Bəyóm mə́ndíé yā mim̀bɛ́ mí Hékal bə́ ngábə́ bə́nyi, ǹtíé ḿbɔ̄g, á ńsəŋ ḿfúfúb étɔbɔgɔ dzóm ziŋ e ngábə́ anə́ 22álatâr bilé, mɔŋɔlɔ mə́ mɔ́ mə́lɛ́ á yób, mɔŋɔlɔ mə́ mɔ́ mə́bɛ̄ á ńtīē. Mə́kúg, tín ai məvɛl bí ngábə́ ńkomán ai bilé. Mod nyé ai ma nâ: "Édzí é nə̄ tə́bə́le yǎ á tə́lə́ Ǹtondôbə ósū."